KIRJALLINEN KYSYMYS E-3063/00 esittäjä(t): Laura González Álvarez (GUE/NGL) komissiolle. Polttoöljyn valuminen Tajo-jokeen (Toledo, Espanja).



Virallinen lehti nro 151 E , 22/05/2001 s. 0051 - 0051



KIRJALLINEN KYSYMYS E-3063/00 esittäjä(t): Laura González Álvarez (GUE/NGL) komissiolle (2. lokakuuta 2000) Aihe: Polttoöljyn valuminen Tajo-jokeen (Toledo, Espanja) Villaseca de La Sagran kunnassa sijaitsevan Aceca-yrityksen öljytankista valui 1. elokuuta polttoöljyä Tajo-jokeen. Yrityksen omistaja ja Espanjan viranomaiset myönsivät, että öljyä valui 25 000 litraa, vaikka alueen luonnonsuojeluryhmien mukaan joesta on jo poistettu suurempi määrä öljyä. Aceca-yrityksen vastuuhenkilöillä meni useita tunteja ennen kuin he havaitsivat vuodon ja ilmoittivat siitä viranomaisille. Olemme saaneet tietoomme, että yrityksen tämän toimipisteen henkilökuntaa on vähennetty huomattavasti viime vuosien aikana, minkä vuoksi yrityksen valvonnasta ja turvallisuudesta vastaavan henkilökunnan määrä on myös laskenut. KastiliaLa Manchan autonomisen hallituksen pääministeri on kuvaillut Tajo-jokea törkyä täynnä olevaksi likaviemäriksi, jota kutsutaan yhä joeksi historiallisista syistä. Espanjan hallitus ja KastiliaLa Manchan autonominen alue esittävät myös puolin ja toisin syytöksiä siitä, kumpi on vastuussa tilanteesta. Voisiko komissio kansanterveyden ja ympäristösuojelun alaan liittyvien toimivaltojensa soveltamiseksi käynnistää tutkimuksen, jotta otettaisiin selville, tarkkailevatko Espanjan viranomaiset asianmukaisesti Acecan toimipisteen ja muiden potentiaalisesti vaarallisten laitosten turvallisuutta, jotta tämänkaltaista tilannetta ei syntyisi tulevaisuudessa? Margot Wallströmin komission puolesta antama vastaus (13. marraskuuta 2000) Parlamentin jäsenen mainitsemat laitokset saattaisivat kuulua vaarallisista aineista aiheutuvien suuronnettomuusvaarojen torjunnasta 9. joulukuuta 1996 annetun neuvoston direktiivin 96/82/EY(1) säännösten piiriin. Mainitussa direktiivissä velvoitetaan toteuttamaan tarvittavat toimet vaarallisista aineista aiheutuvien suuronnettomuuksien ehkäisemiseksi, ja niistä ihmisille ja ympäristölle aiheutuvien seurauksien rajoittamiseksi tällaisten onnettomuuksien sattuessa. Direktiivin 98/82/EY soveltaminen riippuu laitoksissa olevien aineiden määrästä. Direktiivin 5 artiklassa määritellään toiminnanharjoittajan yleiset velvoitteet. Direktiivin 11 artiklassa täsmennetään jäsenvaltioiden velvollisuudet pelastussuunnitelmien osalta. Direktiivin 14 artiklassa määritellään tarkemmin tiedot, jotka toiminnanharjoittajan on annettava suuronnettomuuden jälkeen. Direktiivin 18 artiklassa velvoitetaan jäsenvaltiot varmistamaan, että toimivaltaiset viranomaiset ottavat käyttöön tarkastusjärjestelmän tai muita kyseessä olevaan tuotantolaitostyyppiin soveltuvia valvontakeinoja. Direktiivi 96/82/EY on saatettu osaksi Espanjan kansallista lainsäädäntöä 16. heinäkuuta annetulla säädöksellä R.D. 1254/1999, jossa määrätään vaarallisista aineista aiheutuviin suuronnettomuuksiin liittyvien vaarojen valvontakeinoista (R.D. 1254/1999, de 16 de julio, por el que se aprueban medidas de control de los riesgos inherentes a los accidentes graves en los que intervengan sustancias peligrosas.). Tähän säädökseen sisältyvät direktiivin 5, 11, 14 ja 18 artiklan velvoitteet. Näissä olosuhteissa ja käytettävissä olevien tietojen perusteella komissio ei voi olettaa, että direktiiviä 96/82/EY olisi rikottu tarkasteltavana olevassa tapauksessa. Mikäli parlamentin jäsen kuitenkin pystyisi antamaan tietoja, joiden perusteella voidaan epäillä mainitun direktiivin asianmukaista täytäntöönpanoa hänen mainitsemansa onnettomuuden aikana, komissio tutkii tiedot erittäin huolellisesti varmistaakseen sovellettavan ympäristölainsäädännön noudattamisen. (1) EYVL L 10, 14.1.1997.